**Беларуская мова**

Прааналізаваўшы рэзультаты выканання экзаменацыйнай работы, прапанаванай на рэпетыцыі цэнтралізаванага экзамену (далей – РЦЭ) па беларускай мове ў 2025 годзе, адмаркіруем тэмы, якія былі засвоены ўдзельнікамі РЦЭ не ў поўнай меры.

**Раздзел 1. Маўленне. Тэкст. Стылістыка**

***Функцыянальныя стылі маўлення***. Палова ўдзельнікаў РЦЭ па беларускай мове не мелі навыку размежавання тэкстаў публіцыстычнага і навуковага стыляў і таму не змаглі ідэнтыфікаваць тэксты публіцыстычнага стылю.

***Нормы сучаснай беларускай літаратурнай мовы.*** Плеаназмаў *нявыдуманы* і *бульбяныя* ў словазлучэннях *нявыдуманы факт*  (*факт – нявыдуманы, сапраўдны выпадак, падзея*) і *бульбяныя дранікі* (*дранік – аладка, блін з дранай бульбы*) не заўважылі каля 60 % навучэнцаў.

**Раздзел 2. Фанетыка i арфаэпія. Арфаграфія**

***Правапіс у–ў.*** Больш за 30 % удзельнікаў РЦЭ напісалі ў словах *велічна-ўрачысты* і *дзядуля-ўмелец* пасля злучка *у* (*складовае*), не ўлічыўшы, што папярэдняе слова заканчваецца на галосны.

***Правапіс галосных о, э, а.*** Больш за палову навучэнцаў, якія выконвалі экзаменацыйную работу, не знайшлі памылкі ў складаных словах *ваданапорны* і *дабразычлівы* і палічылі такое напісанне правільным. Значная колькасць удзельнікаў РЦЭ няправільна напісалі літару ***э*** ў словах *шаптаць* і *шалясцець*.

***Зычныя гукі. Зычныя цвёрдыя, мяккія; глухія, звонкія; свісцячыя і шыпячыя. Іх вымаўленне і правапіс.*** Каля 60 % навучэнцаў не мелі трывалых навыкаў адрознівання гукаў і літар, умення ўстанаўліваць паміж імі адпаведнасць і таму не ўбачылі аглушэння на канцы слоў *сувязь* і *завязь* (*сувя*[**c’**], *завя*[**c’**]), не адзначылі таго, што ў словах тыпу *прыязджаць*, *расчоска* свісцячыя гукі перад шыпячымі вымаўляюцца як шыпячыя (*прыя*[**ж**]*джаць*, *ра*[**ш**]*чоска*).

**Раздзел 3. Лексіка. Фразеалогія**

***Слова, яго лексічнае значэнне.*** Веданне лексічнага значэння слоў *неблагі*, *тэрміновы, прыгадаць*, *адмысловы* прадэманстравала каля 50 % удзельнікаў РЦЭ. Пагадзілася, што лексічнае значэнне слоў, выдзеленых у прыкладах *вядомае* ***прозвішча*** – ‘*жартоўнае імя чалавека*’, ***благі*** *грыб* – ‘*добры, які ацэньваецца станоўча*’, ***неблагі*** *ўраджай* – ‘*дрэнны*’, вызначана правільна, ад 45 % да 52 % навучэнцаў.

***Фразеалагізмы, іх роля ў маўленні.*** Адпаведнасць паміж словазлучэннямі (словамі) і фразеалагізмамі не змаглі ўстанавіць крыху больш за 55 % удзельнікаў РЦЭ. Тыя, хто памыліўся, палічылі правільным, што словазлучэнню *вельмі марудна* адпавядае фразеалагізм *ад выпадку да выпадку*, які мае значэнне ‘*непастаянна, часамі*’, слову *нядбала* – фразеалагізм *як божы дзень* (‘*абсалютна, вельмі, добра*’). З вялікай доляй упэўненасці можна сказаць, што навучэнцы, якія не падабралі да словазлучэнняў (слоў) вядомых фразеалагізмаў(напрыклад: *вельмі марудна – як назаўтра трэба*, *вельмі хутка – за адзін прысест*, *паступова – дзень за днём*), не часта карыстаюцца ў сваёй маўленчай дзейнасці ўстойлівымі выразамі.

**Раздзел 4. Марфемная будова слова. Словаўтварэнне і арфаграфія**

***Асноўныя спосабы ўтварэння слоў.*** Даволі вялікай часткай удзельнікаў РЦЭ была дапушчана памылка пры вызначэнні спосабу ўтварэння назоўнікаў *завостранасць* і *павучальнасць*. Яны палічылі, што назоўнікі ўтвораны прыставачна-суфіксальным спосабам, а не суфіксальным. Таксама шматлікія навучэнцы спосаб утварэння прыметнікаў *маласольны* і *востравугольны* вызначылі як асноваскладанне, а не асноваскладанне з суфіксацыяй.

**Раздзел 5. Марфалогія і арфаграфія**

***Правапіс колькасных лічэбнікаў.*** Каля 70 % навучэнцаў не ведалі правільнага напісання лічэбніка *дзясяцера*.

***Утварэнне і правапіс прыметнікаў з суфіксам -ск-.*** Большасць удзельнікаў РЦЭ ад слова *пісьменнік* пры дапамозе суфікса ***-ск-*** утварылі прыметнік *пісьменскі*, а не *пісьменніцкі*.

***Канчаткі дзеясловаў I і II спражэнняў, іх правапіс.*** З заданнем на правапіс канчаткаў дзеясловаў у форме абвеснага ладу будучага простага часу 1-й асобы множнага ліку не справілася каля 65 % удзельнікаў РЦЭ, якія або ўтварылі форму 3-й ці 2-й асобы множнага ліку будучага простага часу, або запісалі дзеяслоў у форме прошлага часу.

***Прыназоўнік як службовая часціна мовы.*** Аналіз адказаў навучэнцаў сведчыць пра адсутнасць у многіх з іх уменняў размяжоўваць службовыя і самастойныя часціны мовы. Больш за 70 % удзельнікаў РЦЭ не змаглі знайсці ў сказах вытворныя прыназоўнікі *дзякуючы* і *падчас*.

**Раздзел 6. Сінтаксіс і пунктуацыя**

***Словазлучэнне як сінтаксічная адзінка. Асаблівасці дапасавання і кіравання ў беларускай мове (у параўнанні з рускай).*** Заданне, у якое былі ўключаны характэрныя толькі для беларускай мовы сінтаксічныя канструкцыі, пад сілу аказалася 20 % удзельнікаў РЦЭ. У асноўным навучэнцы не ведалі, што: 1) пры лічэбніках *два*і *чатыры* назоўнікі ўжываюцца ў форме назоўнага склону множнага ліку (*два алоўкі, чатыры слоўнікі*); 2) пры дзеясловах са значэннем маўлення (*гаварыць, распытваць*) назоўнікі ўжываюцца ў форме вінавальнага склону з прыназоўнікам *пра* (*гаварыць пра кіно, распытваць пра вучобу*).

***Знакі прыпынку ў сказах з аднароднымі членамі.*** Амаль палова ўдзельнікаў РЦЭ не засвоілі, што коска не ставіцца паміж словамі-кампанентамі фразеалагізма (*Пра прэм’еру спектакля ў нашай школе пакуль* ***ні слыху ні дыху****.*). Каля 40 % навучэнцаў не ведалі, што калі аднародныя члены сказа стаяць пасля абагульняльнага слова, але сказ за імі працягваецца, то перад аднароднымі членамі ставіцца двукроп’е, а пасля іх – працяжнік; аднародныя члены, звязаныя паўторным злучнікам *і*, раздзяляюцца коскамі (*Усё жывое: людзі, і звяры, і птушкі – радавалася першаму снегу.*).

***Знакі прыпынку ў сказах з параўнальнымі зваротамі.*** Найбольш пытанняў у навучэнцаў выклікалі сказы з параўнальным злучнікам, які стаіць перад выказнікам (*У начным небе зоркі****,*** *што залатыя гузічкі.*). Коску ў дадзеным выпадку ставіць не трэба.

***Знакі прыпынку паміж часткамі ў складаназалежных сказах.*** Больш за 40 % удзельнікаў РЦЭ не ўбачылі парушэння пунктуацыйнай нормы ў складаназалежным сказе з некалькімі даданымі, у якім паміж падпарадкавальнымі злучнікамі *што*і *калі* пры наяўнасці другой часткі *то* парнага злучніка *калі*– *то* стаяла коска (*Кажуць, што****,*** *калі пра нешта шчыра марыш, то гэта мара абавязкова збудзецца.*)*.* У адпаведнасці з правіламі коска ў такім выпадку не ставіцца.

***Знакі прыпынку паміж часткамі ў бяззлучнікавых складаных сказах.*** Да 40 % навучэнцаў не паставілі патрэбнага двукроп’я паміж дзвюма часткамі бяззлучнікавага складанага сказа пры наяўнасці ў першай частцы слоў *такая*, *адно*, змест якіх раскрываецца ў другой частцы (*Я ведаю адно: пасля зімы вясна настане.*).

***Знакі прыпынку паміж часткамі ў складаных сказах з рознымі відамі сувязі частак.*** У аснове памылак, якія былі дапушчаны значнай колькасцю ўдзельнікаў РЦЭ на этапе кваліфікацыі пунктаграмы, ляжыць слабае засваенне імі правіл пастаноўкі знакаў прыпынку паміж часткамі, звязанымі злучальнай і падпарадкавальнай сувяззю.